《忆昔行送李省掾友仁从李龙川平章定寇》
元代·刘诜

忆昔韩退之，运筹辨幕擒吴儿。蔡城夹道拜丞相，归来却作平淮碑。

忆昔于公异，槊头露布从东渭。文章功业相久长，一语精神照天地。

凶奸小大虽不同，宾主千载同高风。舳舻白钺航玉虹，劲气欲刬千崆峒。

丘夷穴踣九兕毙，溪湮壑倒群蚊穷。莠稂𧂭尽嘉谷在，锄恶树善心元工。

城门夜开灯火闹，童哇妇织村无哨。四郊桑麻与天平，弦诵家家施礼教。

悬知耆老歌盛德，鍖斧春风馀幼少。章江水满牙旗舞，勾陈横空搥大鼓。

杀牛击鲜劳归旅，千斛鹅黄浮瓮醑。相君黄扉君紫府，先生作诗如吉甫。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。